**Հավելված N 2**

**Արդարադատության նախարարի**

**2022 թվականի հունիսի 29-ի**

**N 331-Լ հրամանի**

**Կ Ա Ր Գ**

**ԱՆՉԱՓԱՀԱՍԻ, ԱՆԳՈՐԾՈՒՆԱԿԻ ԿԱՄ ՀՈԳԵԿԱՆ ԱՌՈՂՋՈՒԹՅԱՆ ԽՆԴԻՐ ՈՒՆԵՑՈՂ ԱՆՁԻ ՄԱՍՆԱԿՑՈՒԹՅԱՄԲ ՔՆՆՉԱԿԱՆ ԳՈՐԾՈՂՈՒԹՅՈՒՆՆԵՐԻՆ ՆԵՐԳՐԱՎՎՈՂ ՀՈԳԵԲԱՆԻ ՈՐԱԿԱՎՈՐՄԱՆ ԹԵՍՏԵՐԻ ԿԱԶՄՄԱՆ**

1. Սույն հավելվածով սահմանվում է անչափահասի, անգործունակի կամ հոգեկան առողջության խնդիր ունեցող անձի մասնակցությամբ քննչական գործողություններին ներգրավվող հոգեբանի որակավորման (այսուհետ՝ հոգեբանների որակավորման) թեստերի (այսուհետ՝ թեստ) կազմման կարգը:

2. Թեստավորումն անցկացվում է այդ նպատակով կազմված ամփոփաթերթերի միջոցով, որոնք Հայաստանի Հանրապետության արդարադատության նախարարության համապատասխան ստորաբաժանման (այսուհետ՝ համապատասխան ստորաբաժանում) ղեկավարը հոգեբանի որակավորմանը մասնակցող անձանց թվին համապատասխան կնքված երկուական օրինակով հանձնում է Հայաստանի Հանրապետության կառավարության 2022 թվականի հունիսի 9-ի «Անչափահասի, անգործունակի կամ հոգեկան առողջության խնդիր ունեցող անձի մասնակցությամբ քննչական գործողությունների կատարմանը ներգրավվող հոգեբանների որակավորման կարգը սահմանելու մասին» N 847-Ն որոշմամբ հաստատված հավելվածի (այսուհետ՝ որակավորման կարգ) 11-րդ կետով ստեղծված՝ հոգեբանի որակավորման հանձնաժողովի (այսուհետ՝ հանձնաժողով) նախագահին: Ամփոփաթերթի առաջին օրինակը բաղկացած է միևնույն ծածկագիրն ունեցող կտրոնից և հիմնական մասից: Ծածկագրերը պատված են անթափանց ծածկաշերտով: Ամփոփաթերթի երկրորդ օրինակը չի ծածկագրվում: Ամփոփաթերթի առաջին օրինակը կնքվում է ձախ կողմում` կտրոնի և հիմնական մասի վրա` հավասարաչափ, իսկ երկրորդ օրինակը` ներքևի ձախ կողմում:

3. Հանձնաժողովը մինչև թեստավորման փուլի սկիզբը հարցաշարից համակարգչի միջոցով պատահականության սկզբունքով ընտրում է հարցեր և կազմում է 80 թեստային առաջադրանքից բաղկացած առնվազն երեք թեստային առաջադրանքներ: Թեստավորման հարցաշարը կազմում են համապատասխան ստորաբաժանման և «Իրավական կրթության և վերականգնողական ծրագրերի իրականացման կենտրոն» պետական ոչ առևտրային կազմակերպության մասնագետները։

4. Հոգեբանի որակավորման թեստավորմանը մասնակցող անձանց արգելվում է ջնջել ամփոփաթերթի հիմնական մասի և կտրոնի վրայի անթափանց ծածկաշերտը: Դրանք ջնջելու կամ այլ կերպ վնասելու դեպքում աշխատանքը գնահատվում է 0 միավոր:

5. Թեստերը կազմվում են միայն Հայաստանի Հանրապետության արդարադատության նախարարի հրամանով սահմանված՝ հոգեբանի որակավորման դասընթացների ընթացքում դասավանդված թեմաների շրջանակներից և մասնագիտական ոլորտին վերաբերող իրավական ակտերից: